作者：魏了翁
词牌/韵律：贺新郎

paragraphs: 独立西风里。
渺无尘、明河挂斗，碧天如洗。
鳷鹊楼前迎风处，吹堕乘槎星使。
弄札札、机中巧思。
织就天孙云锦段，尚轻阴、朱阁留纤翳。
亲为挽，天潢水。
等闲富贵浮云似。
须存留、几分清论，护持元气。
曾把古今兴亡事，奏向前旒十二。
虽去国、言犹在耳。
念我独兮谁与共，谩凝思、一日如三岁。
夜耿耿，不皇寐。